ગયા વર્ષે, જાણીતી ફિલ્મ-કલાકાર નંદિતા દાસનો લગ્નવિધિ અત્યંત આગ્રહને વશ થઈ, વર્ષાબહેન સાથેના પારિવારિક મિત્રધર્મનું પાલન કરવા ખાતર મારા પતિ અરુણભાઈએ નિભાવેલી, પરંતુ તાજેતરમાં જ ગોવાથી કોઈ દક્ષિણી કન્યાની હઠભરી માગ આવીને ઊભી રહી ત્યારે થયું કે વર્તમાન સમાજને પૂર્ણ સમાધાન થાય તેવી કોઈ નૂતન વિવાહવિધિ પૂરી પાડવી એ સમાજધારકો અને સાહિત્યકારોની અનિવાર્ય ફરજ છે. માત્ર નંદિતાના નહીં, અગાઉ બીજા અનેક પ્રસંગોએ વિધિનો પ્રશ્ન ઊઠ્યો જ છે. જે તે પ્રસંગે થોડા થીંગડથાગડ કરી, આમ તેમ ઉમેરણ-બાદબાકી કરી પ્રસંગને પાર પાડ્યા છે. પણ ચિત્તને પૂરું સમાધાન નથી થયું. ગાંધીજીના સત્યાગ્રહ-આશ્રમમાં પણ પવિત્ર વાતાવરણમાં લગ્નવિધિ થાય તેવી માગ ઊભી થયેલી. 1936માં બાપુએ કાકાસાહેબ પાસે માગણી મૂકી કે- હવે સમય પાકી ગયો છે, જ્યારે આપણે ધર્મશાસ્ત્રને અનુસરીને, અત્યંત આવશ્યક બાબતોને સમાવીને એક નવી વિવાહવિધિ તૈયાર કરીએ, જે સૌ માટે એકસરખી હોય ! કોઈ પણ જાતના વિશેષ ખર્ચ વગર, ઘણાં બધાં સગાંવહાલાંને ભેગાં કર્યા વગર, અત્યંત સાદગીપૂર્વક એક જ દિવસમાં વિવાહ સંપન્ન થઈ જવા જોઈએ.’